Ai 6 di Mai dal 1999 i citadins scozês a vevin podût votâ pe prime volte par sielzi i lôr rapresentants intal Parlament de Scozie, istituzion tornade a meti in pîts daspò di trê secui di guvier diret di Londre. In chê volte la vitorie e jere lade ai laburiscj che a vevin otignût 56 deputâts (i nazionaliscj scozês a ‘nt vevin vûts 35). A dîs agns di chê date storiche, il guvier scozês al è cumò tes mans dal SNP (Partît Nazionâl Scozês) che al conte 47 deputâts, cuintri dai 46 dai laburiscj. Pal prin ministri scozês Alex Salmond, duncje, la Scozie si cjate vuê a jessi plui dongje de indipendence di ce che e je stade tai ultins 300 agns. Za doi tierç de strade pe indipendence a son stâts fats – al dîs Salmond – il prin tierç al è stât otignût cu la rinassite dal Parlament scozês, il secont cu la vitorie dal SNP e il tierç al rivarà cul referendum su la indipendence. Cun dut des dificoltâts de operazion, di fat, Salmond al spere ancjemò di rivâ a imbastî il referendum tal 2010. A tignî alt il morâl dai nazionaliscj al è massime l’ultin sondaç publicât dal Sunday Herald che ur da un vantaç tra i 10 e i 12 ponts percentuâi sui laburiscj.
Font: Món Divers, 04/05/09
fur_Latn cat_Latn